ЗызыщомыгъэнщI форэ кхъуейрэ
Гъэлъэгъуэныгъэхэр
«Визит Кавказ» Турист-хъыбарегъащIэ центрым КъБР-м и МэкъумэшыщIэ-фермер хозяйствэхэм, мэкъумэш кооперативхэмрэ уней лъапсэхэмрэ я зэгухьэныгъэм (АККОР) и гъусэу «Сосрыкъуэ» щIыпIэм и деж иджы дыдэ щригъэкIуэкIащ кхъуейхэмрэ фомрэ я жармыкIэ-гъэлъэгъуэныгъэ «Кхъуеймрэ-фомрэ а ауз» фIэщыгъэ иIэу.
А щIыпIэр ауэ сытми къыхахакъым. «Сосрыкъуэ» Налшык и дамыгъэщ. Махуэ къэс мыбы йокIуалIэ турист 500-м нэблагъэ.
«Мазэ етIуанэ хъуауэ мы щIыпIэм щыдогъэкIуэкI Iуэху зэмылIэужьыгъуэхэр,- жиIащ «Визит Кавказ» центрым и лэжьакIуэ Iэпщэ ФатIимэ. – Ди мурадыр туристхэм ди республикэр едгъэцIыхунырщ, абы и зэфIэкIыр едгъэлъэгъунырщ. Ди хьэщIэхэр нэхъ зыхуей-зыхуэфIхэр щызэдгъащIэм, хьэкъ тщыхъуащ къытхуеблагъэхэм ди кхъуейхэмрэ фомрэ хуабжьу ягу зэрырихьыр. Абы къыхэкIыуи а ерыскъыхэкIхэм я жармыкIэ къызыдогъэпэщ».
Езыхэм я фо мыбы къашащ Къэбэрдей-Балъкъэрым и бжьахъуэ нэхъыфIхэм. Къапщтэмэ, Налшык щыщ Макаренкэ Илья зэрысабийрэ мы Iуэхум дехьэх. «Си адэшхуэр республикэм щыцIэрыIуэ бжьахъуэу, удз хущхъуэхэр куэду зэхуихьэсу щытащ,- къыджиIапщ абы. – Си адэми бжьэ игъэхъуащ. Чэзур къыслъысащи, иджы сэ «Honey KBR» брендым согугъу. ХьэщIэхэр фо зэмылIэужьыгъуэхэм я IэфIагъым еплъащ.
«Зеленый круг» стендым дежи цIыху куэд щызэхуэсат. Уэзрокъуэ Къамбулэт къахуеблэгъахэм Iуигъэхуащ езым къигупсыса кхъуей – дэмрэ пхъэщхьэмыщхьэмрэ къыхищIыкIам. «Мыхэр хуэрэджэм, мыIэрысэм къыхэщIыкIа кхъуейхэрщ, - жеIэ Къамбулэт. – Хуэрэджэ кхъуейм хыдолъхьэ санэ фIыцIэрэ дэрэ, етIуанэр мыIэрысэм, клюквэм, дэм къыхыдощIыкI. Ди IэрыкIым кхъуейкIэ доджэ, гъэшым кхъуей къызэрыхащIыкIым тету догъэхьэзырри. Мыбы гъэш хэткъым. Дэращ мыр къэзыгупсысар. Псори IэкIэ догъэхьэзыр». IуэхущIапIэр къызэрызэIуахрэ куэд щIакъым, ауэ абы и IэдакъэщIэкIхэм республикэми, Мэзкууи, Санкт-Петербурги, Краснодар крайми щIэупщIэшхуэ щаIэщ.
ХьэщIэхэм я гукъыдэжыр къаIэтащ Къэрал макъамэ театрым и артистхэмрэ дунейр дыгъэпсу зэрыщытамрэ.
Сурэтхэр Къарей Элинрэ трихащ.
УЭРДОКЪУЭ Ланэ.
